《再韵答前人》
宋代·萧立之

我穷嗜客如黄歇，藜藿家风曾歃血。公田稻秫五十亩，倒尽空樽双眦裂。

床头有瓮不忍尝，曲尘烂烂篘无浆。知君亦笑肉食鄙，辍赠一鼎春风香。

有燋尚足供轑釜，颠倒柔青萦菜缕。看看双颊上红潮，绝胜槟榔驱瘴雾。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。